

**מילים  לשבת**

**שער הנגב - ערב שבת, ט' באייר תש"ע, 23 באפריל 2010**

**שלום לחברות ולחברים,**

**מתחברים**

הסתיים בהצלחה מסע האופניים השני לחיזוק המודעות לגיוס המשאבים לתיכון החדש בקרב הקהילה היהודית בסן דייגו. הרוכבים מ"החוף המערבי" יצאו מגבול הלבנון ביום השואה והגיעו אל גבול עזה ביום העצמאות.

ראו את רכיבי הפעולה המשותפת: חמישה רוכבים משער הנגב הצטרפו למסע ובסיום, כשעבר המסע בין ישובים במועצה, רכבו גם כחמישים ילדים ומבוגרים.

לצד נשות העמותה לספורט שארגנו את השבוע המפרך, פעלו אנשי הביטחון שלנו ומתנדבי "המתמיד". משפחות מניר עם ארחו את הרוכבים ביום הזיכרון וקבוץ כפר עזה אימץ את האחים והאחיות בערב העצמאות.

במהלך הימים נפגשנו בשער הנגב גם עם ד"ר ג'אן טוטלמן, שתיכנס בקרוב לתפקיד נשיאת הפדרציה היהודית ואשר הבת שלה הגיעה אלינו יחד עם כחמישים מתלמידי התיכון היהודי בסן דייגו. ג'אן הביעה רצון עמוק לחזק את השותפות בינינו ואת המגבית המיוחדת לתיכון החדש.

**משיאים**

בטקס הדלקת המשואות ראינו ושמענו את אריאל מרוחמה: "אני אריאל פלדשטיין, בן פאולינה וולדימיר זאב, ילד אודסה, גר מגיל צעיר בבאר שבע והיום באחד מקבוצי שער הנגב. הנני פרופסור להיסטוריה יהודית בת זמננו, המנהל האקדמי של מכללת ספיר. פעלתי יחד עם רבנים ואישי ציבור למלא את צוואתו של בנימין זאב הרצל ולהעלות את עצמות בניו. אני מכהן בהתנדבות כיו"ר המועצה הציבורית להנצחת זכרו של הרצל. מתכבד להשיא משואה זו של יום העצמאות הששים ושנים למדינת ישראל לכבוד נוכחותו התמידית של החלום בכל מעשינו, כדבריו של הרצל בחזונו...לכבוד פעולותינו להפוך למציאות בנגב את הבטחתו של הנביא ישעיהו:"ישושום מדבר וציה ותגל ערבה ותפרח כחבצלת", לכבוד חברי, אנשי המדע במוסדות להשכלה גבוהה ובמכוני המחקר...ולתפארת מדינת ישראל".

**מצטיינים**

גם בטכס החיילים המצטיינים הייתה לנו נוכחות: סמל ראשון נטע מקבוץ מפלסים, המשרת במערך המודיעין, התכבד בלחיצת ידם של הנשיא וראש המטה הכללי.

ברכות לנטע ולמשפחה...

**מתוקנים**

וכשנעלמה תרועת הפסטיבלים, הגענו, בכירי המועצה, אל בנייני האומה בכדי לקבל משר האוצר ושר הפנים את פרס הניהול התקין של הרשויות המקומיות לשנת 2009. הפרס ניתן לנו על בסיס מספר קריטריונים שבוחנים בדקדקנות את היעילות הארגונית והתקינות המנהלית של הרשות וכן נבחנים פרמטרים כלכליים, כגון: האיזון הכספי, ההתנהלות החוקית והניהול הראוי של כח האדם ומערכת השכר.

**מחדדים**

בהתייחס לשלוש השושלות של עובדי האדמה בקבוץ רוחמה, מספר לנו ישראל דהבנדטי: גם גדי ואורן הדר, עובדי גדולי השדה בקבוץ הם התחלה מבטיחה למשפחת חקלאים. עוד מציין ישראל, בעצמו יליד איטליה, שרבים מעובדי השדה הינם בנים ונכדים לחלוצי ההשלמה האיטלקית, שהגיעה לקבוץ לאחר מלחמת העולם השנייה.

**משווים**

כשאני רץ בבקרי שבת, אני נוהג להאזין לשיחותיו של יעקב אגמון עם מרואיניו. האנשים המרתקים מגלי צה"ל והנופים החקלאיים על ריחותיהם המשתנים מעונה לעונה, משמשים לי "רוח גבית".

לפני שבוע, האזנתי לשיחה עם ברוך (בורקה) שוב, יו"ר ארגון הפרטיזנים בישראל. תוך כדי הראיון אני מתקרב לגבול ומקבל מסרון על אודות דמויות חשודות באזור הגדר. ירי כוחותינו הניס את החשודים.

אז, איך מתקשרת המלחמה הנואשת ורווית ההוד של הלוחמים בשלטון האימה הנאצי עם המאבק שלנו בפלסטינים?

אני נע בין: "אין קשר, אסור להשוות בין השואה לבין כל אירוע היסטורי אחר" לבין: "זה שונה מאד, אבל שנאה וגזענות היו והינם חלק מהטבע האנושי".

**זוכרים**

הזכרנו את ערב יום העצמאות בכפר עזה. הייתה שמחה, היה אוכל והייתה שירה בציבור.

התפר הכל כך ישראלי בין שלהי יום הזיכרון לפתיחת יום העצמאות צוין בקבוץ בצפייה בסרטון המספר את חייו של ג'ימי בין שמים וארץ ואת מותו, לפני שנתיים, בערב שבת, על סף ביתו: <http://www.youtube.com/watch?v=JaOXALlFGlQ>

**שבת שלום, אלון**

**אלון שוסטר**

**נייד : 054-6755111**

**E-mail : alon@sng.org.il**

**לפרטים נוספים**

[**www.sng.org.il**](http://www.sng.org.il/)